Tot dán sal Afrika 'n bedelaar bly | Netwerk24
Tot dán sal Afrika 'n bedelaar bly
Deur G.L. Martin, Durbanville 24 Mei 2021 05:08
Ek verstaan dat ons president nou weer die Westerse wêreld beskuldig van "inentings-apartheid" omdat hulle eers vir hul eie mense se inentings voorsiening wil maak.
Die probleem is wel nie die Westerse regerings of farmaseutiese maatskappye nie, maar Afrika-leiers wat nie beplan nie en daarom altyd bakhand moet staan by die Weste om hulp – hetsy kos of medisyne of inentings.
Die kundigheid bestaan in Afrika, maar leiers oor Afrika heen versaak eerder die belange van hul inwoners en besteel hul land rot en kaal.
Wanneer gaan die tyd aanbreek dat Afrika-leiers verantwoordelikheid aanvaar vir hul eie lande en mense se heil en voortbestaan? Jy kan nie vir ewig bedelaars wees en ander mense beskuldig nie.
Ons weet dat verandering nie by die stembus sal plaasvind nie – Afrika het dit al oor en oor bewys. Jy soek opgeleide, kundige mense wat weet hoe om te beplan en oorleef in die moderne wêreld. Totdat Afrika daardie leiers kry, sal hy 'n bedelaar bly.